EURÓPSKA KOMISIA V Bruseli12. 12. 2018 COM(2018) 822 final SPRÁVA KOMISIE EURÓPSKEMU PARLAMENTU A RADE o vykonávaní nariadenia Európskeho parlamentu a Rady (EÚ) č. 531/2012













z 13. júna 2012 o roamingu vo verejných mobilných komunikačných sieťach v rámci Únie, zmeneného nariadením (EÚ) 2015/2120 a nariadením (EÚ) 2017/920



















1.Úvod Európsky parlament a Rada v októbri 2015 prijali nariadenie (EÚ) 2015/2120 , ktorým sa prikázalo ukončenie vyberania maloobchodných roamingových poplatkov v Únii od 15. júna 2017, s výhradou politiky primeraného využívania a výnimky z dôvodu udržateľnosti. Tieto nové pravidlá roamingu sú medzičasom známe pod názvom roaming za domáce ceny (Roam-Like-At-Home, RLAH). Spoluzákonodarcovia sa v záujme toho, aby sa RLAH poskytoval udržateľným spôsobom na celom území Únie, dohodli zaviesť tieto opatrenia: ·výrazne znížené horných hraníc veľkoobchodných roamingových cien , ·možnosť, aby operátori uplatňovali politiku primeraného využívania na zabránenie nekorektnému alebo neobvyklému využívaniu roamingových služieb za domáce ceny, napríklad stále používanie SIM karty v inom členskom štáte, než je členský štát vydania SIM karty, ·výnimočný a dočasný systém výnimiek, ktorý operátori môžu použiť, len ak to povolí národný regulačný orgán, a to za prísnych podmienok, keď by zrušenie poplatkov za roaming na špecifickom trhu mohlo viesť k zvýšeniu cien pre zákazníkov prevádzkovateľa na domácom trhu. Komisia v súlade s mandátom od spoluzákonodarcov 15. decembra 2016 prijala podrobné pravidlá uplatňovania politiky primeraného využívania a metodiky predkladania a posudzovania žiadostí o výnimku z dôvodu udržateľnosti . Uvedený súbor pravidiel sa v EÚ/EHP uplatňuje od 15. júna 2017. Komisia má v súlade s článkom 19 ods. 3 nariadenia o roamingu povinnosť spoluzákonodarcom do 15. decembra 2018 predložiť „priebežnú správu, v ktorej zhrnie účinky zrušenia maloobchodných roamingových príplatkov“ . To je účelom tejto správy. 2.Rozsah pôsobnosti nariadenia o roamingu a hlavné ustanovenia Roaming v zmysle nariadenia o roamingu je služba, ktorá zákazníkovi prevádzkovateľa (virtuálnej) mobilnej siete v jednej krajine umožňuje prístup k mobilným službám (volania, SMS alebo dáta) iného prevádzkovateľa mobilnej siete v inej krajine . Poskytovateľ služieb (mobilný operátor) zabezpečuje, aby jeho zákazníci zostali počas cesty v zahraničí pripojení k mobilnej sieti pomocou toho istého mobilného telefónu (alebo laptopu či tabletu v prípade dátového roamingu) a toho istého telefónneho čísla. Poskytovateľ služieb, ktorý svojim zákazníkom chce poskytovať roamingovú službu („maloobchodná roamingová služba“) v určitej krajine, ju musí zakúpiť od prevádzkovateľa mobilnej siete v navštívenej krajine („veľkoobchodná roamingová služba“). Na tento účel poskytovatelia služieb medzi sebou uzatvorili komerčné veľkoobchodné dohody o roamingu. V praxi to znamená, že keď zákazník počas využívania roamingu v zahraničí vykoná telefonický hovor alebo využíva mobilné dáta, danú službu mu poskytuje mobilný operátor v navštívenej krajine. Domáci prevádzkovateľ roamingového zákazníka musí navštívenému prevádzkovateľovi za túto službu zaplatiť, a to veľkoobchodný roamingový poplatok. V nariadení o roamingu je stanovená horná hranica týchto poplatkov, pričom v prípade dát sa každoročne znižuje (pozri ďalej). Mobilní operátori od 15. júna 2017 nesmú dodatočne k domácej cene vyberať žiadne poplatky za poskytovanie roamingových služieb (volanie, SMS a dáta) od svojich zákazníkov, ktorí sa dočasne nachádzajú na cestách v rámci EÚ/EHP. Mobilní operátori môžu s cieľom zabrániť nekorektnému alebo neobvyklému využívaniu roamingových služieb (napríklad stálemu roamingu) za domáce ceny, ktoré by mohlo mať škodlivý účinok na domáci trh, uplatňovať politiku primeraného využívania. Účelom politiky primeraného využívania je zabrániť nekorektnému alebo neobvyklému využívaniu roamingových služieb za domáce ceny. Konkrétne sa ňou zaručuje využívanie roamingu za domáce ceny pri dočasnom cestovaní v rámci EÚ/EHP. Operátor môže na tento účel svojich zákazníkov požiadať o doklad o pobyte v krajine EÚ/EHP, kde kupujú SIM kartu, ktorú plánujú využívať za domáce ceny pri cestovaní v zahraničí, alebo o dôkaz o stabilných väzbách na danú krajinu. Takisto môže skontrolovať, či sa SIM karta viac využíva jeho krajine než v zahraničí. Ak zákazník počas minimálne štyroch mesiacov strávil viac času v zahraničí v rámci EÚ než doma a využíval mobilné služby viac v zahraničí v rámci EÚ než doma, operátor môže zákazníka kontaktovať a overiť dané skutočnosti. Po výstražnom období 14 dní od kontaktovania zákazníka operátor môže uplatniť nízke roamingové príplatky, ktoré sa orientujú podľa veľkoobchodných horných hraníc cien, ak zákazník naďalej využíva mobilné služby v zahraničí. Navyše v záujme nepretržitého vývoja najlepších dátových ponúk na domácich trhoch (napr. neobmedzené dáta) môžu operátori uplatňovať poistku proti neobyčajne vysokým objemom roamingových dát využívaných za domáce ceny. V prípade presiahnutia určeného objemu operátor môže uplatňovať nízke roamingové príplatky, ktoré nesmú prekročiť veľkoobchodné horné hranice cien. Za výnimočných a mimoriadnych okolností môžu národné regulačné orgány s cieľom zabrániť nárastu domácich cien operátorom udeliť tzv. výnimku z dôvodu udržateľnosti. Na tento účel operátori musia národným regulačným orgánom preukázať, že poskytovanie roamingových služieb bez uplatňovania príplatku by nebolo udržateľné z hľadiska aktuálnych domácich cien. V taktom prípade môže národný regulačný orgán operátorovi povoliť počas jedného roka uplatňovať nízky roamingový príplatok. Na predĺženie daného povolenia musí operátor každoročne svoju žiadosť obnoviť. Na veľkoobchodnej úrovni došlo v roku 2017 k výraznému zníženiu horných hraníc cien v dôsledku nariadenia o roamingu , predovšetkým pri dátach. Pritom horné hranice ich cien sa majú naďalej každoročne znižovať až do roku 2022 s cieľom zabezpečiť, aby účastníci trhu mohli profitovať z veľkoobchodných sadzieb, na základe ktorých budú môcť svojim zákazníkom poskytovať roamingovú službu bez toho, aby museli vyberať príplatok k domácej cene. Horná hranica veľkoobchodnej ceny roamingu je takisto zárukou toho, že veľkoobchodné náklady sa operátorovi, ktorý poskytuje veľkoobchodnú roamingovú službu, v plnej miere vrátia. 3.Vykonávanie RLAH: celková situácia dodržiavania predpisov Nariadenie o roamingu je priamo uplatniteľné vo všetkých členských štátoch EÚ a krajinách EHP . Národným regulačným orgánom z neho vyplýva úloha monitorovať pravidlá o roamingu v členských štátoch, dohliadať na ne a presadzovať ich. Orgán európskych regulátorov pre elektronické komunikácie (BEREC) s cieľom zaručiť jednotnú koncepciu všetkých národných regulačných orgánov v marci 2017 vydal usmernenia k roamingu na maloobchodnej úrovni a v júni 2017 usmernenia k roamingu na veľkoobchodnej úrovni , ktoré vypracoval v úzkej spolupráci s Komisiou a po konzultáciách so zainteresovanými stranami. Usmernenia orgánu BEREC síce nie sú záväzné, ale predstavujú podporu pre národné regulačné orgány pri monitorovaní nových pravidiel roamingu v praxi, dohliadaní na ne a ich presadzovaní. Rovnako slúžia ako podrobné usmernenia pre mobilných operátorov, ako majú nové roamingové pravidlá uplatňovať vo svojich rozmanitých ponukách. Na výzvu Komisie zaručiť správne vykonávanie pravidiel RLAH od prvého dňa (teda 15. júna 2017) zareagovali všetky národné regulačné orgány a v priebehu prvého polroka 2017 aktívne kontaktovali svojich mobilných operátorov v snahe zabezpečiť úplné dodržiavanie nových pravidiel. Národné regulačné orgány a Komisia zostávali v celom danom období v úzkom kontakte, aby mohli riešiť praktické otázky operátorov k vykonávaniu predpisov ešte pred jeho začiatkom.

Vďaka týmto prípravným prácam možno konštatovať, že mobilní operátori vo všeobecnosti nové pravidlá o roamingu dodržiavajú. V prípadoch, keď sa zistilo možné porušenie pravidiel, národný regulačný orgán problém s dotknutým operátorom rýchlo vyriešil, často ešte pred tým, ako sa začali formálne konania, alebo v ich priebehu. V niekoľkých prípadoch bolo potrebné uložiť pokuty. Ako sa vyžaduje v nariadení o roamingu, národné regulačné orgány musia mať vo všetkých členských štátoch primeranú právomoc ukladať sankcie pre prípad nedodržania pravidiel o roamingu. Ak sa po 15. júni 2017 objavili nové otázky vykonávania v súvislosti s novými typmi ponúk, ktoré neboli konkrétne predmetom usmernení BEREC, národné regulačné orgány svoju koncepciu koordinovali v spolupráci s Komisiou prostredníctvom špecializovanej pracovnej skupiny expertov BEREC pre medzinárodný roaming . Národné regulačné orgány udelili výnimky z dôvodu udržateľnosti operátorom, o ktorých sa predpokladalo, že pre ich konkrétnu situáciu budú kandidátmi na túto výnimku, t. j. niektorým prevádzkovateľom mobilných virtuálnych sietí v niektorých členských štátoch a niektorým prevádzkovateľom mobilných sietí v niektorých členských štátoch s veľmi nízkou hladinou cien za dáta a výraznou nerovnováhou v roamingu a/alebo nízkymi príjmami na používateľa (Estónsko, Litva, Poľsko, Fínsko). Napriek daným výnimkám mnohí prevádzkovatelia mobilných sietí a prevádzkovatelia mobilných virtuálnych sietí svojim účastníkom naďalej ponúkajú veľký objem roamingových služieb bez príplatku, aby si zachovali konkurencieschopnosť na domácom trhu. Tie povolené roamingové príplatky, ktoré skutočne aj uplatňujú, sa v porovnaní so stavom pred 15. júnom 2017 výrazne znížili (o viac než 90 % v prípade dát), čo znamená, že dotknutí zákazníci z nových pravidiel citeľne profitujú aj v týchto prípadoch (pozri oddiel 4). Vo všetkých prípadoch sú príplatky, ktoré národné regulačné orgány schválili a operátori uplatňujú, pod úrovňou hornej hranice veľkoobchodných roamingových cien (a často výrazne pod ňou), a to v súlade s pravidlom, podľa ktorého možno vyberať príplatok len vo výške potrebnej na pokrytie nákladov poskytovania regulovaných maloobchodných roamingových služieb, ktoré by v opačnom prípade mohli viesť k nárastu domácich cien. 4.Účinky RLAH na koncových používateľov Hoci nariadenia o roamingu nasledujúce po sebe od roku 2007 priniesli spotrebiteľom citeľné výhody v podobe znížených cien volania, SMS a dátových roamingových služieb, mnohí Európania na cestách za hranicami svojho členského štátu naďalej svoje mobilné telefóny a dátové služby nepoužívali alebo ich používanie obmedzovali, aby nemuseli platiť poplatky za roaming. V roku 2014 vyše polovica Európanov na cestách na území EÚ funkciu dátového roamingu vypínala a len jeden z desiatich Európanov inicioval alebo prijímal volania tak často ako vo svojej domácej krajine . Pravidlá RLAH napokon umožnili radikálnu zmenu tejto situácie i uspokojenie dopytu cestovateľov v EÚ po mobilných službách v zahraničí. Údaje uvedené v oddieloch 4.1, 4.2 a 4.3 pochádzajú z najnovších správ úradu BEREC o referenčných hodnotách pre medzinárodný roaming . 4.1.Pravidlá RLAH viedli k masívnemu a rýchlemu nárastu využívania roamingu Zrušenie roamingových poplatkov v rámci EÚ/EHP od 15. júna 2017 začali európski spotrebitelia okamžite a vo veľkej miere využívať. Už v lete 2017 objem využívania mobilných dátových služieb v EÚ/EHP narástol 5,35-násobne (+435 %) v porovnaní s letom 2016, pri roamingových hovoroch to bolo 2,45-násobne (+145 %). Počas ďalších dvoch štvrťrokov (štvrtý štvrťrok 2017 a prvý štvrťrok 2018) využívanie dátového roamingu zostalo na takmer päťnásobnej úrovni v porovnaní s predchádzajúcim rokom ( obrázok 1 ). Celkový objem roamingových volaní počas daných dvoch štvrťrokov zostal na takmer dvojnásobnej úrovni v porovnaní so situáciou pred zavedením pravidiel RLAH. Ako skonštatoval BEREC v 21. správe o referenčných hodnotách pre medzinárodný roaming, z týchto údajov jednoznačne vyplýva, že pravidlá RLAH výrazne prispeli k stimulovaniu dopytu po roamingových službách i vývoju trhu s medzinárodným roamingom v EÚ/EHP. Zdroj: 21. správa úradu BEREC o referenčných hodnotách pre medzinárodný roaming, október 2017 – marec 2018. Cestujúci v súčasnosti v roamingu využívajú v priemere takmer štvornásobok dát v porovnaní so stavom pred zavedením RLAH (pozri obrázok 2 ) . Pokiaľ ide o volania v roamingu, ich objem narástol v porovnaní so stavom spred RLAH 1,7násobne . Zdroj: 21. správa úradu BEREC o referenčných hodnotách pre medzinárodný roaming, október 2017 – marec 2018. Od júna 2017 sa vo všetkých členských štátoch zaznamenal výrazný nárast využívania roamingu. Mimoriadny nárast hlasového roamingu spozorovali poľskí, rumunskí, bulharskí, chorvátski a španielski operátori – o viac než trojnásobok, v prípade dátového roamingu hlásili bulharskí, chorvátski, českí, poľskí, španielski a lotyšskí operátori nárast o desať- a viacnásobok . Aj v troch členských štátoch, v ktorých sa od 15. júna 2017 udelili výnimky z dôvodu udržateľnosti všetkým prevádzkovateľom mobilných sietí (Fínsko, Litva a Estónsko , pozri oddiel 3), používatelia výrazne zvýšili intenzitu využívania mobilných služieb v zahraničí v rámci EÚ/EHP, a to mierou porovnateľnou so situáciou v mnohých iných členských štátoch. Dôvod je dvojaký: operátori, ktorým sa výnimky udelili, napriek tomu poskytujú určitý objem roamingových služieb bez príplatkov (oddiel 4.2) a prípadné uplatňované príplatky, ktoré národné regulačné orgány schválili, sú podstatne nižšie než príplatky v období pred 15. júnom 2017. Preto aj zákazníkom týchto operátorov z nových pravidiel roamingu plynú citeľné výhody, na čo zareagovali zodpovedajúcim nárastom dopytu. 4.2.RLAH sú v EÚ/EHP široko dostupné Už v lete 2017 takmer všetci Európania mohli využiť účastnícke zmluvy na mobilné služby zahŕňajúce RLAH: príplatky na roaming na základe výnimky, ktorú udelil národný regulačný orgán, muselo platiť1,8 % účastníkov z EÚ/EHP a 1,6 % účastníkov ich muselo platiť z dôvodu, že nemali pobyt ani stabilné väzby na krajinu operátora. Všetci ostatní účastníci profitovali z RLAH alebo si vedome zvolili alternatívnu roamingovú tarifu, ktorá zodpovedala ich potrebám vzhľadom na roaming v krajinách mimo EÚ. Výsledkom bolo, že v prvom štvrťroku 2018 na RLAH pripadalo takmer 90 % roamingových hovorov a využívania dátového roamingu všetkých účastníkov na cestách v rámci EÚ/EHP . Dokonca aj vo Fínsku, Litve a Estónsku, kde všetci prevádzkovateľa mobilných sietí mali právo uplatňovať výnimku z RLAH od 15. júna 2017, v skutočnosti daní prevádzkovatelia mobilných sietí poskytovali roamingové služby vo veľkej miere bez príplatku (v Litve o čosi menšou mierou). V praxi teda veľká väčšina fínskych a estónskych účastníkov využíva roaming podľa RLAH . 4.3.Celkovo je len veľmi málo mobilných ponúk bez roamingu, a to prevažne v segmente predplatených služieb

Podľa najnovších správ úradu BEREC o referenčných hodnotách pre medzinárodný roaming podiel účastníkov z EÚ/EHP, ktorí majú SIM kartu umožňujúcu roaming, zostal od leta 2017 na stabilnej úrovni približne 96 %. SIM karty obmedzené na používanie v domácej krajine (t. j. SIM karty, ktoré neumožňujú žiadne roamingové služby v zahraničí) sú spravidla predplatené karty slúžiace na potreby miestnej komunikácie a/alebo karty len na využívanie dát alebo pevných bezdrôtových produktov prístupu a možno ich používať len na určitom mieste. Tarify platné len v domácej krajine preto zostali okrajovým úkazom, s výnimkou Rumunska, Estónska, Lotyšska a Bulharska, kde si ponuku vzťahujúcu sa len na domácu krajinu zvolilo vyše 10 % používateľov. Tento podiel v Bulharsku a Lotyšsku od leta 2017 vykazuje klesajúci trend, ale v Rumunsku naopak výrazne narástol . Jediný ďalší členský štát, kde podiel účastníkov využívajúcich ponuky zamerané len na domácu krajinu výrazne stúpol, je Rakúsko: zo 4 % na 9 % v období od leta 2017 a do prvého štvrťroku 2018, prevažne ide o zákazníkov prevádzkovateľov mobilných virtuálnych sietí. Vo všeobecnosti majú prevádzkovatelia mobilných virtuálnych sietí vyšší podiel (a niekedy dokonca podstatne vyšší) zákazníkov využívajúcich služby poskytované len v domácej krajine než prevádzkovatelia mobilných sietí, čo možno čiastočne vysvetliť zákazníckym segmentom, na ktorý sa spravidla zameriavajú. Vo všetkých krajinách EÚ/EHP však podiel účastníkov využívajúcich mobilné ponuky zamerané len na domácu krajinu zostáva na oveľa nižšej úrovni, než je podiel obyvateľov, ktorí počas uplynulého roka nepodnikli cestu do zahraničia. Komisia bude monitorovať vývoj taríf platných len v domácej krajine pri ďalšom znižovaní hornej hranice veľkoobchodných cien dátového roamingu. 4.4.Vysoká miera spokojnosti spotrebiteľov V roku 2017 Komisia, Európsky parlament a vnútroštátni partneri (napr. národné regulačné orgány, spotrebiteľské organizácie) zmobilizovali nezanedbateľné zdroje a prostriedky na primerané informovanie občanov Únie o ich právach týkajúcich sa roamingu pri cestovaní v rámci EÚ/EHP. Občania EÚ reformu RLAH uznávajú a oceňujú. Rok po jej zavedení z prieskumu Eurobarometra vyplynulo, že 62 % Európanov vedelo, že v EÚ/EHP sa roaming prestal spoplatňovať a 69 % bolo presvedčených, že oni sami alebo niekto, koho poznajú, z toho majú alebo budú mať úžitok. Pokiaľ ide o respondentov, ktorí v predchádzajúcich 12 mesiacoch sami vycestovali, až 81 % bolo informovaných o nových pravidlách . Výnimka udelená od 15. júna 2017 vo Fínsku, Litve a Estónsku všetkým prevádzkovateľom mobilných sietí, ktorú však využívali len sporo, nič nezmenila na tom, že zákazníci výhody reformy vnímajú pozitívne, pričom podiel spokojných zákazníkov v týchto krajinách presahoval priemer celej EÚ. Z prieskumu vyplynulo, že od zavedenia pravidiel RLAH došlo k výraznej zmene spôsobu využívania roamingu. Od júna 2017 majú cestovatelia menší sklon obmedzovať používanie svojho mobilného telefónu v zahraničí v rámci EÚ (53 %) než pred 15. júnom 2017 (66 %). Podiel cestujúcich, ktorí uviedli, že mobilné dáta využívajú v roamingu rovnako často ako doma, stúpol na 34 % v porovnaní s 15 % pred 15. júnom 2017. Naproti tomu podiel cestovateľov, ktorí mobilné dáta nikdy v zahraniční nevyužívali, klesol na 19 % v porovnaní so 42 % pred 15. júnom 2017 (a 52 % v roku 2014). Pokiaľ ide o odchádzajúce hovory, podiel cestujúcich používajúcich svoj mobil na telefonovanie v roamingu rovnako často ako doma stúpol na 26 % v porovnaní s 11 % pred 15. júnom 2017. Aktuálna štúdia asociácie BELTUG potvrdila, že RLAH sú spojené aj s nezanedbateľnými výhodami pre podniky a ich zamestnancov, pretože priniesli nárast produktivity i pokles výdavkov na služobné cesty do zahraničia. Jedným zo záverov štúdie je, že zavedenie RLAH zmenilo spôsob, akým zamestnanci využívajú mobilnú komunikáciu na služobných cestách. Nastal čas, aby sa tejto zmene prispôsobili aj podniky, aby im mohli plynúť všetky výhody RLAH. 5.Účinky RLAH na operátorov 5.1.Úvod Zavedením RLAH sa pre spotrebiteľov v EÚ citeľne zjednodušilo využívanie mobilných služieb na cestách v rámci Únie, ako sa rozvádza v oddiele 4. Tento oddiel je venovaný účinkom ukončenia spoplatňovania roamingu z perspektívy prevádzkovateľov mobilných (vrátane virtuálnych) sietí v Únii . Predpokladom roamingovej služby je dvojstranná dohoda medzi dvoma prevádzkovateľmi mobilnej siete, z ktorých každý je v inej krajine, aby ich zákazníci mohli využívať sieť daného druhého operátora, ak cestujú do jeho krajiny. Z tohto hľadiska môžu byť účinky RLAH na jednotlivých operátorov veľmi rozmanité, v závislosti od toho, aké toky využívania zákaznícka základňa daného operátora vykazuje. Podľa týchto tokov možno operátorov zatriediť ako operátorov s prevažne odchádzajúcou prevádzkou („outbounder“) alebo operátorov s prichádzajúcou prevádzkou („inbounder“). Operátor s prevažne odchádzajúcou prevádzkou má zákaznícku základňu, ktorá mobilné služby využíva v zahraničí (teda prostredníctvom sietí partnerských operátorov v iných krajinách EÚ) viac než zákazníci jeho partnerských operátorov v jeho vlastnej sieti. Naopak, operátor s prichádzajúcou prevádzkou má zákaznícku základňu, ktorá mobilné služby využíva v zahraničí menej než zákazníci jeho partnerských operátorov v jeho vlastnej sieti. Nasledujúca analýza je zameraná na vplyv zavedenia RLAH osobitne na krajiny s prevažne odchádzajúcou prevádzkou a osobitne na krajiny s prichádzajúcou prevádzkou. Z dôvodu tokov cestovného ruchu sú operátori zo severoeurópskych krajín spravidla operátormi s negatívnou roamingovou bilanciou, operátori z juhoeurópskych krajín zas operátormi s pozitívnou roamingovou bilanciou, hoci existuje niekoľko výnimiek. Údaje v tomto oddiele vychádzajú z informácií, ktoré od mobilných operátorov získali národné regulačné orgány na účely 19., 20. a 21. správy úradu BEREC o referenčných hodnotách pre medzinárodný roaming za obdobie medzi 4. štvrťrokom 2016 a 1. štvrťrokom 2018, ako aj z prieskumu národných regulačných orgánov, ktorý Komisia vykonala v máji a júni 2018. Zhromaždené údaje vyhodnotilo Spoločné výskumné centrum (JRC) Komisie . 5.2.Pravidlá viedli k dynamickému vývoju hospodárskej súťaže a v dôsledku toho k výrazným zníženiam veľkoobchodných cien v prospech operátorov s negatívnou roamingovou bilanciou Keď zákazník operátora využíva v roamingu sieť partnerského operátora v inej krajine EÚ, prvý operátor musí platiť poplatky za prístup do siete druhého operátora, to sú tzv. veľkoobchodné roamingové poplatky. Zavedenie RLAH bolo sprevádzané výrazným znížením maximálnych veľkoobchodných roamingových poplatkov a podľa všetkého spôsobilo aj ďalšie zníženie skutočných veľkoobchodných cien. Priemerná veľkoobchodná roamingová cena v EHP za hovor v treťom štvrťroku 2016 dosahovala 2,93 centov/minútu v porovnaní s 2,41 centami/minútu v treťom štvrťroku 2017 a 2,06 centami/minútu v prvom štvrťroku 2018 . Podobne aj priemerná veľkoobchodná roamingová cena v EHP za dáta v treťom štvrťroku 2016 dosahovala 9,9 EUR/GB v porovnaní s 4 EUR/GB v treťom štvrťroku 2017 a 2,7 EUR/GB v prvom štvrťroku 2018 . Veľkoobchodné ceny za čisto odchádzajúcu (nevyrovnanú) roamingovú prevádzku, ktorá predstavuje tú časť roamingovej prevádzky, za ktorú jeden operátor inému odvádza čisté platby, sú ešte nižšie (v priemere 1,84 centov/minútu za hovor a 2,6 EUR/GB za dáta v prvom štvrťroku 2018). Priemer operátorov s piatimi najnižšími veľkoobchodnými cenami za čisto odchádzajúcu (nevyrovnanú) roamingovú prevádzku bol 1,39 centov/minútu za hovor a 1,1 EUR/GB za dáta v prvom štvrťroku 2018. Zníženie veľkoobchodných roamingových cien podmienili hlavne dva faktory. Po prvé, zavedenie RLAH malo za následok výrazný nárast roamingového objemu (podrobnosti v oddiele 4.1), čo oživilo hospodársku súťaž v oblasti veľkoobchodných roamingových cien. Po druhé, v súlade s cieľmi nariadenia o roamingu regulované maximálne veľkoobchodné roamingové ceny fungovali ako horné hranice cien, čo vyvolalo dynamický vývoj hospodárskej súťaže medzi operátormi, ktorí začali ponúkať veľkoobchodný prístup k roamingu za ceny nižšie než spomenuté horné hranice. Tento pokles veľkoobchodných roamingových cien by sme mali uvítať z troch dôvodov. Po prvé, nižšie veľkoobchodné roamingové ceny výrazne zmiernili možný vplyv zavedenia RLAH na operátorov s prevažne odchádzajúcou prevádzkou , pretože spôsobili zníženie ich veľkoobchodných roamingových platieb. Po druhé, takéto zníženia spolu so skutočnosťou, že priemerné veľkoobchodné trhové ceny nedosahovali regulované maximálne veľkoobchodné tarify, sú presvedčivým dôkazom toho, že operátori s pozitívnou roamingovou bilanciou dokázali uspokojiť narastajúci dopyt po roamingových službách a súčasne pokryť svoje náklady na investície do siete vrátane nákladov na kapitál. Po tretie, takéto zníženia veľkoobchodných roamingových cien sú znakom lepšieho fungovania vnútorného trhu na veľkoobchodnej úrovni, prinajmenšom pokiaľ ide o podstatnú časť bilaterálnych vzťahov medzi operátormi. Skutočnosť, že nemožno zachovať nadmerné ceny za maloobchodné roamingové služby na jednotlivých domácich trhoch, spolu s uspokojením nahromadeného dopytu prostredníctvom uplatňovania RLAH na maloobchodnej úrovni podľa všetkého z tohto hľadiska zohrali pozitívnu úlohu. 5.3.Operátori s pozitívnou roamingovou bilanciou získali na zvýšenom dopyte po roamingu Pokiaľ ide o operátorov v krajinách s pozitívnou roamingovou bilanciou, údaje získané zo správ úradu BEREC o referenčných hodnotách pre medzinárodný roaming (IR) svedčia o tom, že z 29 krajín zaradených do projektu (t. j. 28 členských štátov EÚ a Nórsko) má 13 krajín pozitívnu roamingovú bilanciu v prípade dátového roamingu. Existujú určité rozdiely v náraste objemu prenesených dát v rámci prichádzajúcej roamingovej prevádzky, ktorý tieto krajiny zaznamenali po zavedení roamingu za domáce ceny (RLAH). V prípade niektorých krajín (napr. Španielsko, Cyprus alebo Taliansko) je nárast objemu prenesených dát v rámci odchádzajúcej roamingovej prevádzky (ak sa vychádza z nízkej úrovne v porovnaní s prenosom dát v rámci prichádzajúcej roamingovej prevádzky) proporčne väčší než v prípade prichádzajúcej roamingovej prevádzky. Podobný model možno pozorovať v prípade hovorov v roamingu. Pozitívna bilancia roamingovej prevádzky zvyčajne predstavuje 1 % až 8 % vnútroštátnej prevádzky v krajinách s prevažne prichádzajúcou prevádzkou. Pokiaľ ide o objem dát, v lete 2017 predstavovala viac ako 10 % vnútroštátnej prevádzky v Chorvátsku, na Malte, v Portugalsku a približne 20 % na Cypre a v Grécku. Operátori vo všetkých krajinách s pozitívnou roamingovou bilanciou mali prínos zo zvýšenia dopytu po veľkoobchodných roamingových službách za trhové ceny, vďaka čomu mohli získať späť náklady na poskytovanie veľkoobchodného prístupu k roamingu vrátane primeranej návratnosti ich investícií (ako sa uvádza v oddiele 5.2). 5.4.Roamingová prevádzka s negatívnou bilanciou napriek značnému nárastu stále predstavuje malú časť domáceho dopytu

Pri posudzovaní potenciálneho vplyvu zvýšeného dopytu po roamingu na operátorov s negatívnou roamingovou bilanciou je užitočné analyzovať čistú odchádzajúcu prevádzku v týchto krajinách. Inými slovami, rozdiel medzi odchádzajúcou a prichádzajúcou roamingovou prevádzkou pravdepodobne vypovedá o veľkosti (čistých) veľkoobchodných roamingových platieb týchto operátorov. Z faktov uvedených v správach úradu BEREC o referenčných hodnotách pre medzinárodný roaming (IR) vyplýva, že napriek obrovskému nárastu dátovej roamingovej prevádzky predstavuje bilancia odchádzajúcej roamingovej prevádzky (t. j. prenos odchádzajúcich dát v roamingu mínus prenos prichádzajúcich dát v roamingu) len malú časť domácej dátovej prevádzky týchto operátorov, zvyčajne pod 3 % a nie viac ako 6 % domácej spotreby dát v ktorejkoľvek krajine. Podobne v prípade roamingovej hlasovej prevádzky napriek skutočnosti, že poľský, rumunský alebo bulharský účastník mal v EÚ/EHP v priemere 4 až 5-krát väčší počet hovorov v roamingu než priemerný účastník z EÚ/EHP , bilancia odchádzajúcej hlasovej prevádzky v roamingu v týchto krajinách aj tak predstavuje menej ako 5 % vnútroštátnej hlasovej prevádzky týchto operátorov. 5.5.Väčšina prevádzkovateľov mobilných sietí zaviedla politiky primeraného využívania Vykonávacím nariadením (EÚ) 2016/2286 sa stanovili podrobné pravidlá na zabezpečenie konzistentného uplatňovania politík primeraného využívania, ktoré môžu poskytovatelia roamingu uplatňovať, aby sa zabránilo zneužívaniu alebo neobvyklému používaniu regulovaných maloobchodných roamingových služieb v rámci režimu roamingu za domáce ceny, ktoré by mohli mať škodlivé účinky na domáce trhy. V tejto súvislosti Komisia v období od mája do júna 2018 vykonala prieskum v národných regulačných orgánoch, pokiaľ ide o rozsah, v akom ich domáci operátori uplatňovali politiky primeraného využívania. Ako vidieť v tabuľke 1 , politiku primeraného využívania uplatňovala prevažná väčšina operátorov, najmä prevádzkovatelia z krajín s prevažne odchádzajúcou prevádzkou. Nie Áno Krajiny s prevažne prichádzajúcou prevádzkou 20 % 80 % Krajiny s prevažne odchádzajúcou prevádzkou 6 % 94 % Zdroj: Prieskum Komisie v národných regulačných orgánoch (jún 2018) V prípade prevádzkovateľov mobilných virtuálnych sietí bol podiel týchto prevádzkovateľov uplatňujúcich politiku primeraného využívania relatívne nižší než uvedený priemer (67 % v prípade prevádzkovateľov mobilných virtuálnych sietí v krajinách s prevažne prichádzajúcou prevádzkou a 87 % v prípade prevádzkovateľov mobilných virtuálnych sietí v krajinách s prevažne odchádzajúcou prevádzkou). Z toho vyplýva, že prevádzkovatelia mobilných virtuálnych sietí majú v porovnaní prevádzkovateľmi mobilných sietí vo všeobecnosti väčšiu tendenciu najskôr zisťovať, ako by ich zákazníci využívali roaming za domáce ceny, aby určili, či investovať alebo neinvestovať do opatrení v rámci politiky primeraného využívania. Pokiaľ ide o typy použitých politík primeraného využívania, približne polovica operátorov uplatnila kritérium bydliska/stabilných väzieb. V tabuľke 2 vidieť, že prevažná väčšina operátorov sa spoliehala na limity pre otvorené dátové balíky, aj keď v prípade prevádzkovateľov mobilných virtuálnych sietí to bolo v menšej miere. Politika primeraného využívania umožňuje operátorom stanoviť limity pre mobilné dáta, ktoré zákazníci spotrebujú v roamingu za domáce ceny, a to na základe cien svojich balíkov a regulovaných maximálnych veľkoobchodných cien roamingu platných v danom čase. Nie Áno a) štvormesačné obdobie Štvormesačné obdobie na posúdenie toho, či prevláda domáca spotreba nad roamingovou spotrebou alebo či prevláda prítomnosť zákazníka v domácom členskom štáte nad prítomnosťou v ostatných členských štátoch Únie Krajiny s prevažne prichádzajúcou prevádzkou 74 % 26 % Krajiny s prevažne odchádzajúcou prevádzkou 55 % 45 % b) limity pre otvorené dátové balíky Roamingový zákazník musí mať možnosť využívať objemy zodpovedajúce minimálne dvojnásobku objemu získaného vydelením celkovej domácej maloobchodnej ceny stropmi veľkoobchodných cien. Krajiny s prevažne prichádzajúcou prevádzkou 21 %* 79 %* Krajiny s prevažne odchádzajúcou prevádzkou 13 %* 87 %* c) predplatené limity Roamingový zákazník musí mať možnosť využívať objemy zodpovedajúce minimálne dvojnásobku objemu získaného vydelením kreditu, ktorý má k dispozícii, stropmi veľkoobchodných cien Krajiny s prevažne prichádzajúcou prevádzkou 75 %** 25 %** Krajiny s prevažne odchádzajúcou prevádzkou 62 %** 38 %** d) iné mechanizmy Ďalšie objektívne ukazovatele, ako je napríklad dlhodobé nevyužívanie SIM karty, ktorá sa používa väčšinou v roamingu, alebo predplatené služby na viacerých SIM kartách, a ich postupné používanie tým istým zákazníkom pri roamingu Krajiny s prevažne prichádzajúcou prevádzkou 91 % 9 % Krajiny s prevažne odchádzajúcou prevádzkou 70 % 30 % Zdroj: Prieskum Komisie v národných regulačných orgánoch (jún 2018). *% opýtaných prevádzkovateľov, ktorí ponúkajú otvorené dátové balíky (75 % respondentov). * *% opýtaných operátorov, ktorí ponúkajú predplatené tarifné plány (53 % respondentov). Naopak ostatné politiky primeraného využívania, ktoré majú operátori k dispozícii, ako je štvormesačné obdobie prevažnej prítomnosti v domácom členskom štáte, dátové limity na predplatených kartách alebo iné kontrolné mechanizmy spojené s inými objektívnymi ukazovateľmi uvedenými vo vykonávacom nariadení Komisie, uplatňovali operátori v praxi v relatívne malom rozsahu. Hlavným dôvodom menšieho uplatňovania týchto mechanizmov politík primeraného využívania je skutočnosť, že ich operátori nepovažujú za dostatočne účinné, ako vidieť v tabuľke 3 . Účinné/čiastočne účinné Neúčinné Zbytočné štvormesačné obdobie 43,6 % 46,4 % 10 % limity pre otvorené balíky 74,6 % 15,5 % 9,9 % predplatené limity 49,2 % 24,8 % 26,0 % iné mechanizmy 43,1 % 33,7 % 23,2 % Zdroj: Prieskum Komisie v národných regulačných orgánoch (jún 2018). Okrem toho, pokiaľ ide o mechanizmus zohľadňujúci štvormesačné obdobie, významný podiel operátorov, ktorí sa zúčastnili na prieskume, uviedol, že ho považujú za príliš zložitý (63 % operátorov) alebo za príliš nákladný (23 % operátorov).

Napriek tomu mierna väčšina prevádzkovateľov mobilných sietí (54 %) uplatňuje mechanizmus zohľadňujúci štvormesačné obdobie v krajinách s prevažne odchádzajúcou prevádzkou. Okrem toho viacerí operátori uviedli, že uplatňujú vyčkávaciu stratégiu a že by mohli v budúcnosti uvažovať o uplatnení tohto mechanizmu politiky primeraného využívania v závislosti od počtu zákazníkov, ktorí nespĺňajú kritérium prevažujúcej spotreby/prítomnosti za štvormesačné obdobie. Roamingoví zákazníci sa o politike primeraného využívania transparentne informujú. Takmer všetci operátori, ktorí uplatňujú limity pre otvorené dátové balíky, informujú svojich zákazníkov o skutočnej hodnote (v GB) limitu a o zostávajúcom objeme, ktorý majú k dispozícii. Zároveň ich upozornia, keď dosiahnu uvedený limit. Ak sa uplatňujú limity, súčasťou zmluvy zákazníka je kontrolný mechanizmus zohľadňujúci štvormesačné obdobie. Približne dve tretiny operátorov informujú svojich zákazníkov o ich spotrebe v roamingu a o domácej spotrebe prostredníctvom osobnej zákazníckej stránky (93 %) alebo telefonického centra (100 %). Prevažná väčšina roamingových zákazníkov však zostáva v zahraničí oveľa kratšie obdobia, a preto si v súvislosti s kontrolným mechanizmom nemusia robiť starosti: v prípade 71 % operátorov, ktorí skutočne uplatňujú mechanizmus zohľadňujúci štvormesačné obdobie, bolo v súvislosti s prevládajúcou roamingovou prítomnosťou/spotrebou upozornených 0 až 1 % ich účastníkov . Predplatiteľov, ktorým sa účtoval roamingový príplatok po upozornení, je ešte menej. Treba poznamenať, že samotný kontrolný mechanizmus odrádza zákazníkov od porušovania zásady v súvislosti so štvormesačným obdobím, čím sa dá vysvetliť nízky podiel zákazníkov, ktorí sú skutočne upozornení. Ak sa neuplatňuje žiadny kontrolný mechanizmus, môže byť podiel zákazníkov, v prípade ktorých prevláda prítomnosť/spotreba v roamingu, vyšší ako v prípadoch, pri ktorých je zavedený kontrolný mechanizmus. 5.6.Prevádzkovatelia mobilných virtuálnych sietí si vo všeobecnosti zachovávajú svoju pozíciu na trhu Komisia vykonala analýzu údajov týkajúcich sa prevádzkovateľov mobilných virtuálnych sietí zozbieraných v súvislosti so správami o referenčných hodnotách. Miera odpovedí od prevádzkovateľov mobilných virtuálnych sietí je žiaľ nižšia ako v prípade prevádzkovateľov mobilných sietí a je nestabilná v čase, pričom počet prevádzkovateľov mobilných virtuálnych sietí, ktorí odpovedajú na žiadosti o informácie, je v jednotlivých správach o referenčných hodnotách rozdielny. To znamená, že akékoľvek závery z analýzy údajov prevádzkovateľov mobilných virtuálnych sietí by sa mali brať s rezervou. Z údajov o prevádzkovateľoch mobilných virtuálnych sietí zo správ o referenčných hodnotách podľa všetkého vyplýva, že v prípade väčšiny krajín, za ktoré sú k dispozícii údaje, si prevádzkovatelia mobilných virtuálnych sietí s úspechom udržiavajú podiel na domácom trhu (v počte účastníkov) a v niektorých prípadoch sa zdá, že ho v priebehu posudzovaného obdobia dokázali zvýšiť. Takzvaný „ARRPU“ , ktorý je štandardnou jednotkou používanou pri takýchto porovnaniach, sa medzi štvrtým štvrťrokom 2017 a prvým štvrťrokom 2018 v priemere zvýšil, zatiaľ čo v prípade prevádzkovateľov mobilných sietí zostal stabilný. Veľká väčšina sledovaných prevádzkovateľov mobilných virtuálnych sietí má veľkoobchodný prístup k roamingu prostredníctvom svojho domáceho prevádzkovateľa hostiteľskej mobilnej siete (71 %), len 5 % na základe priamych bilaterálnych rokovaní s prevádzkovateľmi mobilných sietí a 7 % prostredníctvom centrály . Pokiaľ ide o názory prevádzkovateľov mobilných virtuálnych sietí na možné prekážky brániace hospodárskej súťaži medzi prevádzkovateľmi mobilných virtuálnych sietí a prevádzkovateľmi mobilných sietí, niektorí ako hlavné faktory uviedli, že chýbajú veľkoobchodné činnosti (čo znamená žiadny príjem z prichádzajúceho roamingu) (35 % sledovaných prevádzkovateľov mobilných virtuálnych sietí) a že veľkoobchodné ceny sú na úrovni regulovaného stropu veľkoobchodných cien (40 % sledovaných prevádzkovateľov mobilných virtuálnych sietí). V tejto súvislosti sa na obrázku 3 (v prípade hovorov) a na obrázku 4 (v prípade dát) uvádzajú najnižšie veľkoobchodné roamingové ceny, ktoré platia prevádzkovatelia mobilných virtuálnych sietí a prevádzkovatelia mobilných sietí z jednotlivých krajín samostatne za obidve služby; tieto ceny sú zobrazené v porovnaní s regulovanými maximálnymi veľkoobchodnými cenami roamingu. Aj keď tieto fakty nepodávajú úplný obraz situácie vo všetkých krajinách, keďže mnohí operátori neposkytli údaje, možno vyvodiť tieto hypotetické závery. Po prvé, aj keď je pravda, že prevádzkovatelia mobilných virtuálnych sietí zvyčajne platia veľkoobchodné roamingové ceny, ktoré sú vyššie ako ceny, ktoré platia prevádzkovatelia mobilných sietí, a že niektorí platia ceny, ktoré vo všeobecnosti zodpovedajú stropom veľkoobchodných roamingových cien, vo väčšine krajín EÚ existuje mnoho príkladov prevádzkovateľov mobilných virtuálnych sietí, ktorí platia veľkoobchodné roamingové ceny, ktoré sú výrazne nižšie než regulované ceny. Na základe týchto faktov teda nie je možné dospieť k záveru, že všetci prevádzkovatelia mobilných virtuálnych sietí nevyhnutne platia veľkoobchodné roamingové ceny na úrovni regulovaných stropov. Po druhé, existuje niekoľko príkladov prevádzkovateľov mobilných virtuálnych sietí, ktorí platia veľkoobchodné roamingové ceny na podobnej úrovni ako prevádzkovatelia mobilných sietí. Zdroj: 21. správa úradu BEREC o referenčných hodnotách pre medzinárodný roaming (október 2018) a prieskum Komisie v národných regulačných orgánoch (jún 2018). V grafe sa používa priemer piatich najnižších cien, ktoré platia prevádzkovatelia mobilných sietí, a priemerná cena, ktorú platia prevádzkovatelia mobilných virtuálnych sietí. Výpočty Spoločného výskumného centra. Zdroj: 21. správa úradu BEREC o referenčných hodnotách pre medzinárodný roaming (október 2018) a prieskum Komisie v národných regulačných orgánoch (jún 2018). V grafe sa používa priemer piatich najnižších cien, ktoré platia prevádzkovatelia mobilných sietí, a priemerná cena, ktorú platia prevádzkovatelia mobilných virtuálnych sietí. Výpočty Spoločného výskumného centra. Z faktov uvedených na obrázku 3 a obrázku 4 vyplýva, že ceny, ktoré platia prevádzkovatelia mobilných virtuálnych sietí, môžu byť výrazne rozdielne v závislosti od faktorov iných ako len podmienka byť virtuálnym prevádzkovateľom. Prevádzkovateľ mobilnej virtuálnej siete môže napríklad dohodnúť s prevádzkovateľom hostiteľskej mobilnej siete rôzne ceny v závislosti od veľkosti alebo svojej vyjednávacej stratégie. Preto môže prevádzkovateľ mobilnej virtuálnej siete, ktorý dáva roamingovým službám väčšiu váhu, s prevádzkovateľom mobilnej siete dojednať lepšie podmienky pre veľkoobchodný prístup k roamingu než prevádzkovateľ mobilnej virtuálnej siete, ktorý roamingovým službám nedáva takú váhu a svoju stratégiu skôr zameriava na vnútroštátne služby. Ako druhý najdôležitejší faktor (35,3 % respondentov) uvádzajú prevádzkovatelia mobilných virtuálnych sietí skutočnosť, že nemajú vlastnú sieť, a preto nemôžu dosiahnuť príjmy z prichádzajúcej roamingovej prevádzky. Spolu s relatívne nižšími objemami (niektorých) prevádzkovateľov mobilných virtuálnych sietí (problém, na ktorý poukázalo 11,8 % respondentov prieskumu) by to mohlo vysvetľovať, prečo prevádzkovatelia mobilných virtuálnych sietí platia v porovnaní s prevádzkovateľmi mobilných sietí relatívne vyššie ceny. Tieto faktory sú neoddeliteľne spojené s obchodnými modelmi prevádzkovateľov mobilných virtuálnych sietí. 5.7. Výnimky sú obmedzené na operátorov v niekoľkých krajinách a postupne by sa mali zrušiť Mobilným operátorom, ktorí preukázali, že nie sú schopní získať späť svoje skutočné a predpokladané náklady na poskytovanie regulovaných roamingových služieb bez zvýšenia svojich domácich cien, aby mohli poskytovať roaming za domáce ceny, ich národný regulačný orgán udelil výnimku z dôvodu udržateľnosti. Udelené výnimky slúžia výlučne na to, aby operátori pokryli svoje náklady na poskytovanie roamingových služieb zákazníkom, a tak zabránili zvýšeniu domácich cien (pozri oddiel 2). V tabuľke 4 sa uvádza počet výnimiek, ktoré boli udelené počas prvého roka režimu roamingu za domáce ceny podľa jednotlivých krajín, v členení podľa druhu operátora (ďalej len „prevádzkovateľ mobilnej siete a prevádzkovateľ mobilnej virtuálnej siete“). Výnimky udelené v prvom roku režimu roamingu za domáce ceny Prevádzkovatelia mobilných sietí Prevádzkovatelia mobilných virtuálnych sietí AT 0 2 BE 0 1 DK 0 1 EE 3 0 ES 0 1 FI 3 1 FR 0 11 IT 0 4 LT 3 1 PL 4 7 RO 1 0 SI 0 1 Spolu 14 30

Zdroj: Prieskum Komisie v národných regulačných orgánoch, jún 2018. Výnimku z dôvodu udržateľnosti podľa očakávania využívajú najmä prevádzkovatelia mobilných virtuálnych sietí vzhľadom na ich špecifickú situáciu na veľkoobchodnom roamingovom trhu (pozri oddiel 5.6). V priebehu prvého roka režimu roamingu za domáce ceny boli prevádzkovateľom mobilných virtuálnych sietí udelené približne dve tretiny výnimiek (30 oproti 14). Je to však len zlomok z vyše 330 prevádzkovateľov mobilných virtuálnych sietí, ktorí existujú v Únii. Väčšina poskytovateľov, ktorým bola udelená výnimka, má vo svojej krajine malý trhový podiel. Pokiaľ ide o prevádzkovateľov mobilných sietí, existujú štyri členské štáty, v ktorých výnimku z dôvodu udržateľnosti dostali všetci prevádzkovatelia mobilných sietí, konkrétne Estónsko, Fínsko, Litva a Poľsko (Poľsko až od roku 2018). Výnimka z dôvodu udržateľnosti sa udelila aj menšiemu prevádzkovateľovi mobilnej siete v Rumunsku. Pre tieto krajiny sú charakteristické veľmi nízke ceny mobilných dát a vysoká negatívna bilancia roamingovej prevádzky. V prípade operátorov v týchto krajinách bola preto veľmi vysoká pravdepodobnosť, že budú odkázaní na výnimku stanovenú v nariadení o roamingu, ak nemajú ovplyvniť úroveň domácich cien na týchto trhoch. A naopak, podľa očakávania nebola výnimka udelená prevádzkovateľom mobilných sietí v členských štátoch s pozitívnou bilanciou roamingovej prevádzky. Vo všetkých uvedených prípadoch operátori využili výnimky v úspornej miere a zaviedli príplatky len v časti tarifných plánov, takže väčšina odchádzajúcej roamingovej prevádzky z týchto krajín stále spadá do režimu roaming za domáce ceny (pozri oddiel4.2). Okrem toho sú v mnohých prípadoch maximálne príplatky povolené národnými regulačnými orgánmi nižšie ako stropy veľkoobchodných roamingových cien. V druhom roku režimu roamingu za domáce ceny nebola okrem obnovenia už existujúcich výnimiek udelená žiadna nová výnimka. Obnovených nebolo ani niekoľko existujúcich výnimiek vo Francúzsku a jediná existujúca výnimka v Dánsku. V ostatných členských štátoch národné regulačné orgány po preskúmaní nových žiadostí, ktoré predložili operátori, obnovili výnimky, ktoré stratili platnosť. Vo väčšine prípadov sú nové maximálne príplatky povolené národnými regulačnými orgánmi nižšie ako príplatky v prípade prvých výnimiek. Komisia pozorne monitoruje výnimky udelené a obnovené národnými regulačnými orgánmi s cieľom zabezpečiť konzistentnosť pri uplatňovaní vykonávacieho nariadenia Komisie (EÚ) 2016/2286 v celej Únii. Komisia národné regulačné orgány vyzvala, aby pri skúmaní žiadostí o udelenie výnimky postupovali rovnako dôkladne. Národné regulačné orgány majú právomoc prehodnotiť svoje rozhodnutia počas obdobia platnosti udelenej výnimky s ohľadom na nový vývoj a/alebo informácie týkajúce sa situácie operátora. Komisia predpokladá, že výnimky postupne vymiznú, najmä od roku 2019, keď nadobudne účinnosť ďalšie zreteľné zníženie regulovaných veľkoobchodných stropov pre mobilné dátové služby, čím sa zlepší udržateľnosť režimu roamingu za domáce ceny v týchto krajinách. 6.Vplyv roamingu za domáce ceny na vnútroštátne trhy 6.1.Klesajúci trend v domácich cenách pretrváva všade v EÚ/EHP. Podľa štúdie „Mobile Broadband Prices in Europe 2018“ nebol v období od februára 2017 do februára 2018 (t. j. tri mesiace pred zavedením roamingu za domáce ceny až 9 mesiacov po ňom) zaznamenaný trend zvyšovania domácich cien. Práve naopak, medzi týmito dvoma dátumami sa priemerná cena v EÚ znížila v prípade všetkých balíkov kombinujúcich hovory a dáta, ako aj v prípade všetkých balíkov ponúkajúcich len dáta, ako vyplýva z týchto tabuliek: 100 MB, 30 hovorov 500 MB, 100 hovorov 1GB,

300 hovorov 2 GB,

900 hovorov 2 GB,

100 hovorov 5 GB,

100 hovorov Zmena priemernej ceny balíkov kombinujúcich hovory a dáta v EÚ –14 % –6 % –6 % –5 % –16 % –20 % 256 MB 512 MB 1 GB 2 GB 5 GB 10 GB 20 GB Zmena priemernej ceny dátových balíkov v EÚ –10 % –14 % –5 % –12 % –4 % –6 % –16 % Podľa tejto štúdie len päť členských štátov zaznamenalo stúpajúci trend cien paušálov, ktoré zahŕňajú hovory a dáta (BG, IE, LV, MT, SE), zatiaľ čo dvanásť členských štátov zaznamenalo klesajúci trend (AT, BE, FR, DE, HU, IT, NL, PL, PT, RO, ES, UK). Ceny v ostatných členských štátoch buď zostávajú stabilné, alebo vidieť zmiešaný trend , v prípade niektorých balíkov sa znižujú a v prípade iných sa zvyšujú. V prípade dátových paušálov je situácia dosť podobná. Päť členských štátov zaznamenalo stúpajúci trend (HR, DK, EE, LT, MT), zatiaľ čo osem členských štátov zaznamenalo klesajúci trend (FI, FR, IE, IT, NL, PL, SE, UK). Ak sa zohľadní aj meniaca sa úroveň vyspelosti dátových služieb, takéto trendy nepredstavujú významné odchýlky oproti predchádzajúcim rokom. 6.2.Pokračuje nárast využívania mobilného širokopásmového pripojenia a šírenia pokrytia 4G Zdá sa, že zavedenie roamingu za domáce ceny nemalo pozitívny ani negatívny vplyv na zavádzanie mobilného širokopásmového pripojenia, ani neovplyvnilo investície mobilných operátorov do rozšírenia ich 4G sietí. Podľa štúdie DESI sa mobilné širokopásmové pripojenie v celej EÚ využíva čoraz viac, na konci roka 2017 bol jeho podiel 90,2% v porovnaní s 83,8% na konci roka 2016, čo oproti predchádzajúcim rokom predstavuje konštantné tempo rastu . Zároveň dosiahol podiel obyvateľov v celej EÚ s pokrytím 4G na konci roka 2017 úroveň 90,8 % (oproti 85,6 % na konci roka 2016). Vo väčšine členských štátov (pozri obrázok 5 ) je podiel 4G vyšší ako 90 %, len v štyroch štátoch je nižší ako 80 %. Z členských štátov, v ktorých bolo pokrytie 4G na konci roka 2016 nižšie ako 90 % (spolu 11), bol nárast v roku 2017 vo všetkých členských štátoch s výnimkou dvoch (Nemecko a Taliansko) vyšší ako 5 %.